KIRJALLINEN KYSYMYS E-3705/01 esittäjä(t): Jonas Sjöstedt (GUE/NGL) komissiolle. Sitoumus olla luovuttamatta Circa-tietokannan asiakirjoja.



Virallinen lehti nro 160 E , 04/07/2002 s. 0164 - 0165



KIRJALLINEN KYSYMYS E-3705/01 esittäjä(t): Jonas Sjöstedt (GUE/NGL) komissiolle (17. tammikuuta 2002) Aihe: Sitoumus olla luovuttamatta Circa-tietokannan asiakirjoja Esimerkiksi Dagens Nyheter -lehdessä olleen uutisen (24. helmikuuta 2001) mukaan ne ruotsalaiset virkamiehet, jotka haluavat käyttää Circa-tietokantaa ja saada siihen käyttäjätunnuksen, joutuvat allekirjoittamaan sitoumuksen olla luovuttamatta asiakirjoja eteenpäin. Koska työmateriaali on välttämätöntä unionin toiminnan seuraamiseksi, useat virkamiehet mm. maatalousministeriössä ja maatalousvirastossa ovat allekirjoittaneet kyseisen sitoumuksen. Ruotsalaiset virkamiehet eivät kuitenkaan voi antaa tällaista lupausta. Ruotsin lainsäädännön mukaan kaikista työryhmien jäsenten vastaanottamista asiakirjoista tulee välittömästi valtioneuvoston kanslian tai viraston julkisia asiakirjoja. Asiakirjojen luovuttamista koskevaa pyyntöä on arvioitava ruotsalaisten säännösten perusteella riippumatta siitä, onko komissio luokitellut ne salaisiksi tai rajoitettuun jakeluun. Toisin toimiminen rikkoisi salassapitolakia ja painovapausasetusta. Katsooko komissio, että ruotsalaisten virkamiesten Circa-tietokannasta saamat asiakirjat on jätettävä Ruotsin salassapitolain ja painovapausasetuksen ulkopuolelle? Romano Prodin komission puolesta antama vastaus (20. maaliskuuta 2002) Komissio haluaa kiinnittää arvoisan parlamentin jäsenen huomion siihen, ettei Circa tarkkaan ottaen ole tietokanta. Circa-sovellus kehitettiin alun perin IDA-ohjelmassa (jäsenvaltioiden välinen tietojenvaihto). Sovelluksen avulla voidaan vaihtaa asiakirjoja sähköisessä muodossa yksilöidyn käyttäjäryhmän sisällä. Circa-asiakirjahakemistoihin pääsy on suojattu salasanan avulla siten, että tallennettuja asiakirjoja saavat käyttöönsä ainoastaan ne henkilöt, joille asiakirjat ovat tarkoitettuja. Kukin Circaa käyttävä yksikkö on vastuussa kyseiseen hakemistoon sisältyvien asiakirjojen jakelusta ja voi näin ollen asettaa käyttöönsaantia koskevia erityisehtoja. Arvoisan parlamentin jäsenen esittämässä kysymyksessä viitataan tarpeeseen allekirjoittaa sitoumus olla luovuttamatta asiakirjoja ilman lupaa eteenpäin. Tällainen lauseke on esimerkki erityisehdosta, joka liittyy asiakirjojen luonteeseen ja on riippumaton sähköisestä välineestä, jota käytetään toimitettaessa asiakirjoja niiden vastaanottajille. On paikallaan korostaa, että kyseisiin Circa-hakemistoihin pääseviä henkilöitä koskevaa varaumalauseketta sovellettaisiin silloinkin, kun samat asiakirjat asetettaisiin heidän käyttöönsä muiden välineiden avulla. Komission virkamieskunnan ulkopuoliset Circa-hakemistojen käyttäjät kuuluvat jäsenvaltoiden elimiin ja viranomaisiin ja saavat kyseisen käyttöoikeuden sen perusteella, että he virkansa puolesta edustavat jäsenvaltioita toimielimiin nähden. Maatalouden pääosaston Circa-verkon rajatut käyttäjäryhmät tarkoittavat sitä, että käyttöoikeus on ehdottomasti henkilökohtainen ja että Circa-hakemistoihin sisältyvät luottamukselliset tiedot ovat tarkoitetut henkilökohtaista käyttöä varten eikä niitä saa ilmaista kolmansille osapuolille eikä levittää ilman komission ennalta antamaa kirjallista lupaa. Tämän asiakirjojen luonteeseen liittyvän varaumalausekkeen ei siis pitäisi aiheuttaa konkreettisia ongelmia verrattaessa sitä vastaaviin kansallisiin säännöksiin, jotka koskevat salassapitoa sekä tietojen ja asiakirjojen saatavuutta.